ΓΡΑΠΤΗ ΕΡΩΤΗΣΗ E-0731/96 υποβολή: Hiltrud Breyer (V) προς την Επιτροπή (26 Μαρτίου 1996)

Θέμα: Απαγόρευση εισαγωγής κρέατος από ζώα που είχαν εκτραφεί με ορμόνες στην ΕΕ από τις ΗΠΑ

1. Μπορεί η Επιτροπή να εκπονήσει έναν κατάλογο των μέτρων που έχουν εγκριθεί στις ΗΠΑ για να εντατικοποιήσουν την ανάπτυξη της εκτροφής αγελάδων, βοοειδών, ταύρων, μόσχων καθώς και νεαρών ζώων της εν λόγω κατηγορίας; Μπορεί να ανακοινώσει τις σχετικές πληροφορίες στον συντάκτη της ερωτήσεως;

2. Η Επιτροπή μπορεί να αναφέρει με ποιο τρόπο, σε ποια συχνότητα, σύμφωνα με ποια δοσολογία, σε ποια ηλικία και σε ποια διαστήματα πριν από τη σφαγή χορηγούνται ορμόνες στις ΗΠΑ στα ζώα ως παράγοντες ανάπτυξης;

3. Η Επιτροπή διαθέτει πληροφορίες για τα ακόλουθα θέματα:

α) με ποιο τρόπο και μέσω ποιων καναλιών οι Αμερικάνοι εκτροφείς μπορούν να χρησιμοποιήσουν τις ορμόνες ως παράγοντες ανάπτυξης;

β) ποιες λειτουργίες καλύπτει ο κτηνίατρος στις ΗΠΑ σε σχέση με την πάχυνση των ζώων που βασίζεται στη χρήση των ορμονών;

γ) ποιο είναι το αρμόδιο θεσμικό όργανο στις ΗΠΑ, στον τομέα του ελέγχου της σωστής χορήγησης των παρασκευασμάτων;

δ) ποια μέτρα έχουν ληφθεί στις ΗΠΑ για να εμποδισθεί η μη επιτρεπόμενη χρήση ορμονών;

ε) σε ποιο ποσοστό τα μέτρα ελέγχου στις ΗΠΑ διαφέρουν απ' αυτά που υπάρχουν ήδη εντός της Ευρωπαϊκής Ένωσης από απόψεως ποσότητας, ποιότητας και εντατικοποίησης;

4. Η Επιτροπή μπορεί να εκπονήσει έναν κατάλογο των επιστημονικών εργασιών που είναι διαθέσιμες σήμερα, με τις οποίες οι ΗΠΑ προτίθενται να αποδείξουν ότι η χρήση ορμονών ανάπτυξης δεν τροποποιεί (αρνητικά) τις πολυάριθμες ουσίες που περιέχονται στο κρέας;

5. Η Επιτροπή γνωρίζει σε ποιους ενδοκρινικούς αδένες επιδρούν οι εν λόγω ορμόνες ανάπτυξης;

6. Σε ποιο βαθμό προτίθεται η Επιτροπή να αναφέρει τα ανωτέρω θέματα, στο πλαίσιο των διαπραγματεύσεων του ΠΟΕ, στους αμερικανικούς εταίρους της για να επιτύχει σχετικές διευκρινίσεις;

Απάντηση του κ. Fischler εξ ονόματος της Επιτροπής (20 Μαΐου 1996)

1. Από όσα γνωρίζει η Επιτροπή, οι Ηνωμένες Πολιτείες επέτρεψαν την πάχυνση ζώων (βοοειδών και προβάτων), με φυσικές ορμόνες (οιστραδιόλη, τεστοστερόνη, προγεστερόνη) καθώς και με ξένοβιοτικές ορμόνες (που δεν υπάρχουν στους ζωϊκούς οργανισμούς) (zιranol, trenbolone, οξεική μελεγκεστρόλη). Οι ουσίες βήτα-αγωνιστές (κλεμπουτερόλη και άλλες ουσίες) δεν επιτρέπονται έστω και υπό τη μορφή φαρμάκων για θεραπευτικές χρήσεις.

Οι άδειες και οι όροι διάθεσης στο εμπόριο των Ηνωμένων Πολιτειών έχουν καταρτιστεί ανά προϊόν. Η Επιτροπή θα προσπαθήσει να αποκτήσει τον τελευταίο ενημερωμένο κατάλογο των προϊόντων αυτών προκειμένου να τον θέσει υπόψη του Αξιότιμου Μέλους του Κοινοβουλίου.

2. Τα αναβολικά χρησιμοποιούνται κυρίως στα νέα βοοειδή (αρσενικά ευνουχισμένα ή μόσχους), τα οποία τρέφονται με μητρικό γάλα ή παχύνονται σε ειδικές εγκαταστάσεις μεταξύ της ηλικίας των 12 έως 24 μηνών. Τα βοοειδή αυτά μπορούν να λαμβάνουν διάφορα εμφυτεύματα κατά τη διάρκεια της φάσης αυτής πάχυνσης. Η οξεική μελεγκεστρόλη χρησιμοποιείται αποκλειστικά στους μόσχους κατά τη διάρκεια της πάχυνσης, με τη μορφή πρόσθετης ουσίας της διατροφής. Οι άλλες ουσίες χρησιμοποιούνται με τη μορφή εμφυτεύματος και τοποθετούνται με ένεση κάτω από το δέρμα του αυτιού.

Οι περίοδοι αναμονής ποικίλλουν ανάλογα με τις ουσίες που χρησιμοποιούνται (60 ημέρες για τις φυσικές ορμόνες και την τρεμπολόνη, 48 ώρες για την οξεική μελεγκεστρόλη και 0 ημέρες για την ζηρανόλη).

3α) Οι ουσίες προώθησης της ανάπτυξης διατίθενται ελεύθερα στους εκτροφείς από προμηθευτές γεωργικών προϊόντων, σούπερ μάρκετ και με το ταχυδρομείο.

3β) Δεν υπάρχει απαίτηση για οποιαδήποτε επέμβαση κτηνιάτρου.

3γ) Το αμερικανικό «Department of agriculture (USDA) food safety and inspection service» είναι υπεύθυνο για τον έλεγχο και την ορθή χρήση των αναβολικών, με βάση τους κανονισμούς που έχουν θεσπιστεί από την Food and drug administration.

3δ) Είναι παράνομη στις Ηνωμένες Πολιτείες η χρήση ουσιών ως προωθητικών ανάπτυξης εκτός εάν έχει δοθεί άδεια. Η παράνομη χρήση ουσιών εμπίπτει στη γενική νομοθεσία των Ηνωμένων Πολιτειών και σε γενικά μέτρα διαπίστωσης παράνομων δραστηριοτήτων. Από καιρό εις καιρόν, ορισμένες παράνομες ουσίες περιλαμβάνονται στο ετήσιο πρόγραμμα του Υπουργείου Υγείας USDA σχετικά με τον έλεγχο των καταλοίπων.

3ε) Οι κοινοτικοί έλεγχοι καλύπτουν περισσότερα είδη και περισσότερες ουσίες από ό,τι οι έλεγχοι των Ηνωμένων Πολιτειών, και απαιτούν έναν υψηλότερο βαθμό δειγματοληψίας. Επιπροσθέτως, οι κοινοτικοί έλεγχοι εφαρμόζονται σε όλη την αλυσίδα αγοράς, από τους παραγωγούς έως τους διανομείς και τους γεωργούς και τους κρεατοπαραγωγούς, ενώ οι έλεγχοι των Ηνωμένων Πολιτειών εφαρμόζονται μόνο στο τελικό προϊόν.

4-5. Ένας μεγάλος αριθμός ιατρικών ουσιών εγκρίνονται για χρήση ως προωθητικά ανάπτυξης των ζώων στις Ηνωμένες Πολιτείες. Περιλαμβάνουν ορμόνες, αντιβιοτικά, αντιπαρασιτικά και άλλα. Μια περιγραφή της συνολικής κατάστασης στις Ηνωμένες Πολιτείες καθώς επίσης και επιστημονικά έγγραφα και κατάλογοι αναφορών διατίθενται στα πρακτικά της επιστημονικής συνδιάσκεψης και σχετικά με την προώθηση της ανάπτυξης στην κρεατοπαραγωγή, που διεξάχθηκε στις Βρυξέλλες τον Νοέμβριο του 1995. Αντίγραφο των πρακτικών θα διατεθεί στο Αξιότιμο Μέλος του Κοινοβουλίου το συντομότερο δυνατόν.

6. Όπως αναφέρθηκε παραπάνω, η Επιτροπή γνωρίζει τη σχετική νομοθεσία των Ηνωμένων Πολιτειών. Εντούτοις, στις πρόσφατες συζητήσεις με αντιπροσώπους των Ηνωμένων Πολιτειών, η Επιτροπή ζήτησε πληρέστερες και λεπτομερέστερες ενημερωμένες πληροφορίες.